Cez sviatky je poistných udalostí menej, objavujú sa špecifické škody
Sviatočné vianočné voľné dni a novoročné oslavy so sebou prinášajú aj špecifické poistné udalosti. Ukazujú to údaje poisťovní za minulý rok. Obdobie konca roka je v plnom prúde a ešte stále je čas poučiť sa z nehôd, ktoré sa odohrali počas minuloročných novoročných osláv. Problémy robí napríklad aj osvetlenie vianočného stromčeka.
Zdroj foto: Pexels.com
Vianočné poistné udalosti sú v istom zmysle špecifické. "Už tradične ide najmä o požiare spôsobené sviečkami, elektrickými skratmi či preťaženými zásuvkami elektrického vedenia. Ľudia často nahlasujú aj úrazy z pošmyknutia na zľadovatelých chodníkoch a na svahoch počas lyžovačiek," upozorňuje Uniqa poisťovňa.
Štedrý deň a Silvester sú však z pohľadu poistných udalostí relatívne pokojné dni. "Za posledných päť rokov sme vždy na Štedrý deň a na Silvestra zaznamenali výrazne podpriemerný počet škôd na majetku oproti bežným dňom v roku. V priemere nám klienti denne počas roka nahlásia 426 poistných udalostí v neživotnom poistení, minulý rok na Silvestra ich bolo len 180 a na Štedrý deň dokonca len 135," hovorí Lucia Muthová, hovorkyňa spoločnosti Allianz - SP. Pokojnejší je Štedrý deň aj z pohľadu životného poistenia. "Každý deň zaznamenávame v priemere 199 škôd na zdraví. Na Štedrý deň ich je len asi polovica. Napríklad minulý rok sme na Vianoce zaznamenali len 99 úrazov. Dôvod na zvýšenú opatrnosť je však určite na Silvestra, ktorý je oveľa nehodovejší ako vianočný deň. Počet škôd na zdraví sa v posledný deň v roku približuje priemeru, keď nám klienti minulý rok na Silvestra nahlásili 126 škôd na zdraví a rok predtým 196," vysvetľuje Lucia Muthová.
Tento trend potvrdzuje aj Uniqa poisťovňa. "Vianoce bývajú podľa našich štatistík oproti iným obdobiam v roku výrazne menej škodové. Čo sa týka počtu poistných udalostí na cestách, najpokojnejšie vyzerá práve Štedrý deň, keď Uniqa poisťovňa eviduje najmenej škôd z havarijného poistenia či povinného zmluvného poistenia (PZP)," informuje poisťovňa.
Počet poistných udalostí rátajú poisťovne ku koncu roka celkovo na tisíce. "Poisťovňa Generali zaznamenala počas minuloročných vianočných a novoročných sviatkov celkovo vyše 3 693 škôd. Poistné plnenie za toto obdobie dosiahlo vlani hodnotu približne tri a pól milióna eur. Najviac škôd pritom klienti nahlásili zo životného a úrazového poistenia (38 %), nasledovalo havarijné poistenie vozidiel (24 %), poistenie majetku (20,5 %) a povinné zmluvné poistenie (17,5 %). No aj napriek tomu, že Vianoce patria z hľadiska škodovosti k pokojnejším dňom, nevyhýbajú sa im skutočne neobyčajné udalosti," hovorí spoločnosť Generali.
Zvyklosťou sa pre poisťovne stali poistné udalosti, ktoré si vyžadujú zásah inštalatéra, no aj nehody pri varení. "Už tradične sa počas Vianoc stretávame aj s vianočnými poistnými udalosťami ako sú vytekajúce a pretekajúce vane či umývadlá, v ktorých nechali klienti plávať živé ryby. Z úrazového poistenia nám zasa klienti v tomto období hlásia popáleniny v súvislosti s manipuláciou s pyrotechnikou, ale aj popáleniny spôsobené pri pečení vianočných jedál," vysvetľuje Katarína Kukurová, hovorkyňa poisťovne Generali.